कहानी- रोमांटिक कॉमिडी 'मेरी प्यारी बिंदु' हॉरर नॉवेल लिखने वाले राइटर अभिमन्यु रॉय (आयुष्मान खुराना) और बचपन से सिंगर बनने की चाहत रखने वाली बिंदु शंकरनारायणन (परिणीति चोपड़ा) की प्रेम कहानी है, जो कि अस्सी के दशक में शुरू होकर तमाम खट्टे-मीठे मोड़ लेती हुई मौजूदा दौर तक जारी रहती है। सीधे-सादे अभिमन्यु और अपनी धुन में मस्त रहने वाली चुलबुली बिंदु की प्रेम कहानी पर सवार होकर फिल्म की कहानी कोलकाता से शुरू होकर ऑस्ट्रेलिया, मुंबई, पेरिस और बेंगलुरु जाती है और आखिरकार कोलकाता लौट आती है। जहां फिल्म के दौरान बार-बार मिलते-बिछड़ते प्रेमियों का आखिरकार जुदा अंदाज में मिलन होता है। रिव्यू- अस्सी के दशक में दो छोटे बच्चों के बीच शुरू हुई यह खूबसूरत प्रेम कहानी नाइनटीज में उनके बीच प्यार, फिर इनकार और फिर इकरार के साथ धीरे-धीरे आगे बढ़ती रहती है। असल जिंदगी में भी बिंदास नजर आने वाली परिणीति चोपड़ा ने फिल्म में अपने अंदाज के मुताबिक चुलबुली और मस्त लड़की के किरदार को शिद्दत से निभाया है, जो कि यंग जेनरेशन की तमाम लड़कियों की तरह अपनी लाइफ के टारगेट को लेकर कंफ्यूज नजर आती है। खुद को प्रपोज करने वाले लड़के के साथ शादी बनाकर उसके बच्चे पालना उसे समझ नहीं आता, क्योंकि वह बचपन से सिंगर बनना चाहती है। एक ऐक्सिडेंट में अपनी मां की मौत का सदमा नहीं भुला पा रही बिंदु अपने सिंगिंग एलबम के फ्लॉप हो जाने का झटका सह नहीं पाती और अपने प्रेमी और उसकी फैमिली का प्यार भरा शादी का प्रपोजल भी ठुकरा देती है। फिल्म में टोमेटो कैचप के साथ ब्रेड खाते हुए लैपटॉप के जमाने में टाइप राइटर पर तीन सालों से अपना लवस्टोरी नॉवेल लिखने के लिए जूझ रहे राइटर के रोल में आयुष्मान ने अच्छा काम किया है। खुद आयुष्मान इस रोल को अपने रीयल बचपन से रिलेट करते हैं। एक ऐसा आशिक जो बचपन से लेकर जवानी तक अपनी प्रेमिका की एक हां की खातिर पेड़ पर चढ़कर उसकी छत पर पहुंचने से गुरेज नहीं करता। बेशक आज के दौर में अभिमन्यु रॉय जैसे आशिक कम ही होते हैं, जो अपने पहले प्यार को भुला नहीं पाते। जैसा कि वह कहता भी है कि प्यार करना सब सिखाते हैं, लेकिन भूलना कोई नहीं। फिल्म के क्लाईमैक्स के दौरान अभिमन्यु बिंदु को अपनी लवस्टोरी नॉवेल की स्क्रिप्ट दिखाते हुए कहता है कि यह मेरा वर्जन है। हैपी एंडिंग वाली स्क्रिप्ट ज्यादा बिकती हैं। लेकिन फिल्म के स्क्रिप्ट राइटर का वर्जन शायद बिंदु वाला था। फर्स्ट टाइम डायरेक्टर आकाश रॉय ने सुप्रतिम सेनगुप्ता की स्क्रिप्ट पर बीते साल कोलकाता में मेरी प्यारी बिंदु की शूटिंग शुरू की, तो लगा था कि फिल्म में कोलकाता भी महत्वपूर्ण किरदार होगा, लेकिन फिल्म देखने के बाद ऐसा कुछ खास नजर नहीं आया। फिल्म के फर्स्ट हाफ में अभि और बिंदु की लवस्टोरी दर्शकों को ज्यादा रोमांचित नहीं करती। खासकर इंटरवल से पहले अभिमन्यु और बिंदु का साल दर साल का चिट्ठा बोझिल लगता है। सेकंड हाफ में जरूर कहानी थोड़ा ट्रैक पर आती है। फिल्म का संगीत सचिन-जिगर ने दिया है। फिल्म में एक गाना माना कि हम यार नहीं खुद परिणीति चोपड़ा ने भी गाया है। थिएटर से बाहर आने के बाद आपको इस गाने के अलावा शायद ही कोई और गाना याद रहेगा।